Օրինակ, երբ մայիսի 17-ին Նիկոլ Փաշինյանն ուղիղ եթերով դիմեց անհնազանդության ցույցերը դադարեցնելու կոչով դա շատ փոքրիկ, նվազագույն, բայց ուժի ցուցադրում էր, այսպես ասած` մի րոպեանոց թավշյա դիկտատուրա: Դա ուժային ցուցադրում էր ժպիտը դեմքին, հորդորի տեսքով: Նիկոլի կոչը հասավ իր նպատակին, որովհետեւ դրա ուժն այս պահին վարչապետի ունեցած հեղինակության բարձրագույն մակարդակն է: Հեղինակությունը նույնպես ուժ է, բայց իհարկե, դա նույն ուժը չէ, ինչ ոստիկանական մահակը: Ըստ իշխանության մասին հին հռոմեական պատկերացումների` հեղինակությունը (Auctoritas) խորհդրից ավելի կոշտ, բայց հրամանից ավելի մեղմ ուժ է, որի գլխավոր կրողը Հռոմեական Հանրապետության շրջանում Սենատն էր, իսկ կենցաղում` ընտանիքի հայրը: